Diari Oficial de la Generalitat Valenciana


Sumari del DOGV 6454, del 07-02-2011 (2011/1215)

RESOLUCIÓ d'1 de febrer de 2011, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del Conveni de col∙laboració entre la Conselleria de Sanitat del Govern de Canàries i la Generalitat, per al desenrotllament conjunt d'actuacions en matèria de vigilància i diagnòstic precoç de càncer colorectal.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6454

Data del DOGV
:   07-02-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/1215


Data del document
:   01-02-2011

Organisme emissor
:   Conselleria d'Indústria, Comerç i Innovació

Tipus de document
:   Resolució

RESOLUCIÓ d'1 de febrer de 2011, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del Conveni de col∙laboració entre la Conselleria de Sanitat del Govern de Canàries i la Generalitat, per al desenrotllament conjunt d'actuacions en matèria de vigilància i diagnòstic precoç de càncer colorectal. [2011/1215]  
La Conselleria de Sanitat del Govern de Canàries i la Generalitat han subscrit, després de la tramitació prèvia reglamentària, el 30 de desembre de 2010, el Conveni de col·laboració per al desenrotllament conjunt d'actuacions en matèria de vigilància i diagnòstic precoç de càncer colorectal.  
En compliment del que establix la clàusula dotzena del conveni, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0074/2011, i que figura com a annex d'esta resolució.  
València, 1 de febrer de 2011.- La directora general del Secretariat del Consell: Mª Teresa Lleó Alonso.  
Conveni de col·laboració entre la Conselleria de Sanitat del Govern de Canàries i la Conselleria de Sanitat de la Generalitat Valenciana per a la realització conjunta d'actuacions en matèria de vigilància i diagnòstic precoç de càncer colorectal  
Las Palmas de Gran Canària, 30 de desembre de 2010.  
Reunits  
D'una part, Mercedes Roldós Caballero, consellera de Sanitat i presidenta del Consell de Direcció del Servici Canari de la Salut, fent ús de les facultats pròpies del seu càrrec per al qual va ser nomenada pel Decret 208/2007, de 13 de juliol, del president, pel qual nomena els consellers del Govern de Canàries i de conformitat amb el que establix l'article 29.1.a i k, de la Llei Territorial 14/1990, de 26 de juliol, de Règim Jurídic de les Administracions Públiques de Canàries així com els articles 56.1.a de la Llei Territorial 11/1994, de 26 de juliol, d'Ordenació Sanitària de Canàries i l'article 7 del Reglament d'Organització i Funcionament del Servici Canari de la Salut, aprovat pel Decret 32/1995, de 24 de febrer.  
D'una altra part, Manuel Cervera Taulet, conseller de Sanitat de la Generalitat, segons el que disposen els articles 27 i 28 de la Llei 5/1983, de 30 de desembre, del Consell, en relació amb els articles 2 i 4 del Reglament Orgànic i Funcional de la Conselleria de Sanitat, aprovat pel Decret del Consell 120/2007, de 27 de juliol, i especialment autoritzat per a la firma del present conveni per Acord del Consell de data 17 de setembre de 2010, segons l'article 28.g de la Llei 5/1983, del Consell, en relació amb el que disposa l'article 17.f de l'esmentada llei.  
Ambdós intervenen en funció dels seus respectius càrrecs i fent ús de les facultats que a cada un els estan conferides, amb plena capacitat per a formalitzar el present conveni,  
Exposen  
Primer. La Conselleria Sanitat del Govern de Canàries, a través del Servici Canari de la Salut, posseïx una aplicació informàtica en matèria de diagnòstic precoç de càncer colorectal denominada Programa de diagnòstic precoç de càncer colorectal, en avant L'aplicació.  
Esta aplicació, desenvolupada a mesura de les necessitats i requeriments de la Direcció General de Programes Assistencials del Servici Canari de la Salut, va ser adquirida per mitjà dels respectius contractes de servicis. La despesa contreta va ser finançada a càrrec dels crèdits pressupostaris consignats en el capítol VI del programa pressupostari de la Direcció General de Programes Assistencials del Servici Canari de la Salut.  
Segon. El Servici Canari de la Salut posseïx, amb caràcter exclusiu, el dret de propietat intel·lectual de l'aplicació. Este dret de propietat intel·lectual no afecta les llicències d'ús del motor de base de dades o aquelles altres llicències (per exemple, sistemes operatius) necessàries per al funcionament de l'aplicació en la instal·lació corresponent.  
El Servici Canari de la Salut pot, com a titular del dret de propietat intel·lectual de l'aplicació i basant-se en l'article 277 de la Llei 30/2007, de 30 d'octubre, de Contractes del Sector Públic, autoritzar-ne l'ús a altres organismes o entitats pertanyents al sector públic a què es referix l'article 3.1 de l'esmentada llei.  
Tercer. Les funcions bàsiques que desplega l'aplicació Programa de diagnòstic precoç de càncer colorectal són les següents:  
a) Empadronar la població diana, homes i dones entre 50 i 69 anys.  
b) Planificar i realitzar invitacions a la població en funció de criteris geogràfics.  
c) Control d'assistències i gestió de resultats dels tests de sang oculta en femta.   
d) Control i tipificació de casos de càncer de còlon detectats.  
e) Indicadors de rendiment.  
Quart. La Conselleria de Sanitat del Govern de Canàries i la Conselleria de Sanitat de la Generalitat Valenciana compartixen necessitats semblants en matèria de sistemes d'informació, vigilància i diagnòstic precoç de càncer colorectal concretades en:  
a) Desenvolupar ferramentes auxiliars i complementàries per als tècnics que duen a terme tasques d'anàlisi, vigilància i diagnòstic precoç de situacions de càncer de còlon.  
b) Detectar brots i situacions de càncer emergents;  
c) Analitzar de manera eficaç i oportuna la informació generada;  
d) Disposar d'indicadors i avaluadors que permeten comprovar l'evolució de les malalties de càncer de còlon i recte.  
Cinqué. L'experiència adquirida pel Servici Canari de la Salut en el maneig de l'aplicació i el desenvolupament i funcionalitat que esta presenta en l'actualitat, resulta summament interessant per a la Conselleria de Sanitat de la Generalitat Valenciana, al poder beneficiar-se del grau d'evolució que l'aplicació presenta hui en dia, i que la fa d'utilitat en relació amb la satisfacció immediata de les necessitats requerides amb motiu de la implantació d'uns sistemes de vigilància de malalties que poden derivar en situacions de càncer colorectal.  
Al mateix temps, el Servici Canari de la Salut té interés a fer que el desenvolupament de l'aplicació, en les diferents comunitats autònomes, siga dut a terme de manera coordinada, generant sinergies que redunden en la millora de les funcionalitats de la pròpia aplicació.  
Sisé. L'aplicació informàtica emprada com a ferramenta per a la vigilància i diagnòstic precoç del càncer colorectal té un caràcter dinàmic. En este camp, la col·laboració interadministrativa s'establix, d'una banda, per l'interés a disposar d'unes ferramentes d'eficàcia i funcionalitat provades; d'altra banda, per la possibilitat d'escometre de manera conjunta les futures evolucions d'estes aplicacions (millora i manteniment dels mòduls actuals del programari, disseny de nous mòduls, creació i manteniment de noves bases de dades i altres), sobre la base d'un repartiment coordinat dels esforços necessaris per a això que redunde, en definitiva, en un millor i més eficient ús dels recursos públics disponibles per a tal fi.   
Seté. Este conveni de col·laboració s'emmarca en l'àmbit de competències que, en la matèria objecte del conveni, atribuïxen a la Comunitat Autònoma de Canàries i a la Comunitat Valenciana, la Constitució i els seus respectius estatuts d'autonomia.  
En conseqüència, i en atenció de totes les consideracions exposades, amb el convenciment que la cooperació mútua redundarà en un major benefici de l'interés públic i una utilització més eficient dels recursos disponibles, ambdues parts acorden formalitzar el corresponent conveni d'acord amb les següents  
Clàusules  
Primera. Objecte  
L'objecte del present conveni és la cessió, per la Conselleria de Sanitat del Govern de Canàries, a través del Servici Canari de la Salut, de l'ús de l'aplicació Programa de diagnòstic precoç de càncer colorectal, amb subjecció al que establixen les clàusules del present conveni; així com la determinació de les condicions en què hagen de produir-se els futurs desenvolupaments de l'aplicació que les parts escometen, ja siga individualment o de manera conjunta.  
Segona. Autorització d'ús de l'aplicació  
1. La Conselleria de Sanitat, per mitjà de Servici Canari de la Salut, autoritza la Conselleria de Sanitat de la Generalitat Valenciana l'ús de l'aplicació, en els termes estipulats en el present conveni, per a la utilització exclusiva en l'àmbit territorial de la Comunitat Valenciana i pels professionals sanitaris de la Comunitat Valenciana.  
2. Juntament amb l'autorització d'ús s'entregarà una còpia del codi font de l'aplicació a fi que la Conselleria de Sanitat de la Generalitat Valenciana puga efectuar els desenvolupaments propis que es preveuen en les clàusules següents.  
3. Esta autorització d'ús, així com l'entrega de la còpia del codi font, no constituïx en cap cas cessió de drets de propietat intel·lectual de l'aplicació que, en la versió actual, pertany en ple domini a la Conselleria de Sanitat del Govern de Canàries.  
Tercera. Condicions de l'autorització d'ús  
1. Els drets d'esta autorització d'ús de l'aplicació que la Conselleria de Sanitat del Govern de Canàries atorga a la Conselleria de Sanitat de la Generalitat Valenciana no poden ser objecte de llicència, cessió o comercialització per part d'esta a cap persona física o jurídica, pública o privada, sense el consentiment exprés previ de la Conselleria de Sanitat del Govern de Canàries.  
2. La Conselleria de Sanitat del Govern de Canàries, a través del Servici Canari de la Salut, prèvia subscripció del present conveni, entregarà les còpies del codi font de l'aplicació i de la documentació funcional i tècnica de la versió actual de l'aplicació que el Servici Canari de la Salut posseïsca.   
Quarta. Règim i condicions aplicables a les evolucions futures de l'aplicació  
1. Les parts posseiran plena llibertat per a desenvolupar el manteniment i millora de l'aplicació, en el marc del que preveuen els apartats següents. En tot cas, la propietat intel·lectual dels desenvolupaments o evolucions futures de l'aplicació pertanyerà exclusivament a la part que els haja executat.   
2. A fi de garantir les sinergies que, com a objectiu comú i bàsic, volen aconseguir les parts del present conveni, estes es comprometen que les respectives tasques de gestió, manteniment i desplegament de l'aplicació siguen realitzades, exclusivament, pels que acrediten una àmplia experiència prèvia en la construcció i desenvolupament d'aplicacions o ferramentes informàtiques multicapa en matèria de vigilància, anàlisi i diagnòstic precoç de situacions de càncer colorectal.  
3. La Conselleria de Sanitat de la Generalitat Valenciana concedirà a la Conselleria de Sanitat del Govern de Canàries, sense cap contraprestació econòmica, una autorització d'ús dels desenvolupaments efectuats en les evolucions futures de l'aplicació. La sol·licitud es farà en el si de la comissió de seguiment prevista en la clàusula sisena d'este conveni o per mitjà de notificació realitzada en la seu de l'òrgan corresponent. Les condicions que regiran tal autorització seran acordades en el si de l'esmentada comissió de seguiment.   
4. Sense perjuí del que establix l'apartat anterior, la Conselleria de Sanitat del Govern de Canàries i la Conselleria de Sanitat de la Generalitat Valenciana podran fer conjuntament nous desenvolupaments de l'aplicació. Com a tals, es consideraran, en tot cas, aquelles evolucions tecnològiques de l'aplicació que es facen a fi d'adaptar-se a l'evolució pròpia dels productes informàtics amb què interactua (bases de dades, programari de base, tecnologies maquinari i de comunicacions o altres). En estos casos, les parts es comprometen a adoptar les mesures pressupostàries, administratives i contractuals necessàries per a garantir el finançament conjunt i equitatiu d'estos desplegaments.   
La propietat intel·lectual dels nous desplegaments executats a l'empara del que preveu el present apartat serà compartida entre ambdues parts i cap de les dues pot llicenciar-los, cedir-los o comercialitzar-los a terceres parts sense el consentiment previ de l'altra part.  
Cinquena. Règim i condicions aplicables a les tasques de manteniment correctiu de l'aplicació  
Les parts es comunicaran, de seguida que en tinguen coneixement, en tot cas, amb motiu de les sessions que celebre la comissió tècnica prevista en la clàusula setena, els errors de funcionament que detecten en l'aplicació i entregaran gratuïtament els objectes d'aplicació i els codis font corresponents a les correccions efectuades.  
Sisena. Comissió de seguiment  
1. Es constituïx una comissió de seguiment del conveni, integrada per dos representants de cada una de les parts firmants, amb l'objecte d'efectuar un seguiment de totes les obligacions contingudes en este conveni així com per a l'avaluació dels manteniments evolutius previstos i l'establiment de les col·laboracions necessàries per al seu desenvolupament conjunt o bé per a la contraprestació posterior. Amb tal finalitat, esta comissió es reunirà, com a mínim, una vegada cada semestre.  
2. La comissió de seguiment acordarà en la primera de les reunions les normes pròpies de funcionament i nomenarà els membres de la comissió tècnica.  
Setena. Comissió tècnica  
1. La comissió de seguiment prevista en la clàusula anterior designarà, en la primera convocatòria, els membres d'una comissió tècnica paritària encarregada de coordinar els desenvolupaments individuals o conjunts de l'aplicació i de contribuir a la generació de les sinergies i eficiències que les parts pretenen amb la subscripció d'este conveni.  
2. Per mitjà d'esta comissió tècnica, les parts intercanviaran les experiències i informació sobre els manteniments correctius realitzats així com el disseny dels manteniments evolutius previstos, tant des del punt de vist funcional com tècnic, a fi que quede degudament garantit el manteniment dels estàndards originals de disseny i construcció de l'aplicació.   
3. De manera particular, esta comissió tècnica fixarà les prescripcions tècniques que hauran de ser observades en el disseny dels manteniments evolutius de l'aplicació que es realitzen, individualment o conjuntament, per les parts.  
Huitena. Duració del conveni  
Este conveni estarà vigent des del dia de la firma fins al 31 de desembre de 2011. Donada la seua naturalesa, les parts podran acordar prorrogar-lo per mitjà d'una addenda. No obstant això anterior, qualsevol de les parts del conveni podrà formular denúncia escrita davant de l'altra amb una antelació mínima de dos mesos a la data d'expiració del termini convingut.   
Novena. Naturalesa jurídica del conveni   
Segons que disposa l'article 4.1.c) i d de la Llei 30/2007, de 30 d'octubre, de Contractes del Sector Públic, així com el que disposen els articles 6 i 8 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, el present conveni està exclòs del seu àmbit d'aplicació, i per això es regirà pels propis termes i condicions, i s'aplicaran els principis de l'esmentada llei per a resoldre els dubtes i llacunes que pogueren presentar-se durant l'aplicació.  
Deu. Extinció del conveni  
El present conveni s'extingirà per:   
a) El venciment del termini de vigència.  
b) L'incompliment de la destinació del bé a l'ús previst.  
c) L'acord de les parts, formalitzat per escrit.   
d) La impossibilitat sobrevinguda del compliment de les activitats descrites.   
e) La denúncia del conveni.   
f) La resolució, instada per una de les parts davant de l'incompliment de l'altra.   
Onze. Resolució de controvèrsies  
Les qüestions litigioses a què puga donar lloc la interpretació, modificació, efectes o resolució del present conveni hauran de resoldre's de mutu acord entre les parts, a través de la comissió de seguiment. Si no fóra possible aconseguir un acord, estes qüestions seran sotmeses als òrgans de la jurisdicció contenciosa administrativa.   
Dotze. Publicació  
El present conveni serà publicat en el Boletín Oficial de Canarias i en el Diari Oficial de la Comunitat Valenciana.  
I en prova de conformitat amb tot el que s'ha exposat, les parts decidixen subscriure el present conveni, en dos exemplars, en el lloc i data dalt indicats.  
Per la Conselleria de Sanitat del Govern de Canàries, la consellera: Mercedes Roldós Caballero.   
Per la Conselleria de Sanitat de la Generalitat Valenciana, el conseller: Manuel Cervera Taulet.